ৰাজ্যবাসীৰ বাবে সু-খবৰ! শীঘ্ৰেই অসমত দূৰ হ’ব নেটৱৰ্কৰ সমস্যা!

কিয়নো অসমত ১৫ জিলাৰ ৬৪৮ গাঁৱত অচিৰেই সংযোগ হ’ব 4G সেৱা। দেশৰ ২৪,৬৮০খন গাঁৱৰ ভিতৰত আছে অসমৰ ৬৪৮ গাঁও। এই সেৱা কেন্দ্ৰ চৰকাৰৰ ‘অন্ত্যোদয় দৃষ্টিভংগী’ৰ অংগ বুলি জানিব পৰা গৈছে। এই সেৱাত দুৰ্গম আৰু অগম্য গাঁওসমূহ সামৰি লোৱা হৈছে।

প্ৰকল্পত BSNLৰ আত্মনিৰ্ভৰ ভাৰতৰ 4G প্ৰযুক্তিৰ ষ্টেক প্ৰয়োগ হ’ব। আঁচনিৰ অধীনত দেশৰ ৭,২৮৭খন আকাংশিত গাঁও সামৰি লৈছে। ইয়াৰ বাবে মুঠ ২৬,৩১৬ কোটি টকা ব্যয় কৰা হ’ব।

এই ব্যয়ত কেপেক্স আৰু ৫ বছৰৰ অপেক্স অন্তৰ্ভুক্ত আছে। ইয়াৰ দ্বাৰা সাধাৰণ ৰাইজৰ লগতে ই-গৱাৰ্নেঞ্চ সেৱাত সহায় হ’ব। বেংক, টেলিক’ম, শিক্ষা আদি বিভিন্ন সুবিধা ব্ৰ’ডবেণ্ড সেৱাত পৰ্যাপ্ত হ’ব। কেন্দ্ৰৰ এই আঁচনিৰ ফলত অসমৰ ৬৪৮খন গাঁও লাভাম্বিত হ’ব।